ORDE do 1 de decembro de 2025 pola que se publica o Acordo entre a Xunta de Galicia e as organizacións sindicais CSIF, CC.OO. e UGT polo que se convoca o procedemento de acceso aos graos I, II e III do sistema transitorio extraordinario de recoñecemento da progresión na carreira administrativa prevista na disposición transitoria oitava da Lei 2/2015, do 29 de abril, do emprego público de Galicia, para o persoal funcionario.
Consellería de Facenda e Administración Pública — III. Outras disposicións — 02/12/2025

O Acordo entre a Xunta de Galicia e as organizacións sindicais para o desenvolvemento dun complemento de desempeño do posto de traballo para o persoal laboral, equivalente ao sistema transitorio de recoñecemento da progresión na carreira administrativa prevista na disposición transitoria oitava da Lei 2/2015, do 29 de abril, do emprego público de Galicia, para o persoal funcionario, contou co voto a favor das organizacións sindicais UGT, CC.OO. e CSIF, cristalizando na Orde do 22 de novembro de 2022 pola que se publica o Acordo entre a Xunta de Galicia e as organizacións sindicais UGT, CC.OO. e CSIF para o desenvolvemento do sistema transitorio de recoñecemento da progresión na carreira administrativa prevista na disposición transitoria oitava da Lei 2/2015, do 29 de abril, do emprego público de Galicia, para o persoal funcionario.
O acordo implantaba o sistema transitorio de recoñecemento da progresión na carreira administrativa como un sistema voluntario e consolidable de carácter ordinario e extraordinario. Así mesmo, este sistema transitorio configúrase como unha retribución adicional ao complemento de destino.
O acordo permitiu convocar os graos I e II do complemento de desempeño nos anos 2022 e 2024. Tamén prevía a implantación do grao III para aquel persoal que contase cunha antigüidade de 17 anos e establecía os seus efectos económicos a partir do 1 de xaneiro de 2025.
Por tanto, negóciase este acordo para unha nova convocatoria de acceso aos graos I, II e III deste sistema, cumprindo así o disposto no dito dito.
Este acordo contou co voto a favor das organizacións sindicais CSIF, CC.OO. e UGT na Comisión Superior de Persoal do 28 de novembro de 2025 e asinárono as partes.
Por proposta desta consellería, este acordo foi expresa e formalmente aprobado polo Consello da Xunta de Galicia na súa reunión do 1 de decembro de 2025, polo que procede, neste momento, a súa publicación.
De conformidade co que antecede,
Artigo único
Publícase, para o xeral coñecemento e efectividade, o Acordo entre a Xunta de Galicia e as organizacións sindicais CSIF, CC.OO. e UGT polo que se convoca o procedemento de acceso aos graos I, II e III do sistema transitorio extraordinario de recoñecemento da progresión na carreira administrativa, prevista na disposición transitoria oitava da Lei 2/2015, do 29 de abril, do emprego público de Galicia, para o persoal funcionario, asinado polas partes, aprobado polo Consello da Xunta de Galicia na súa xuntanza do día 1 de decembro de 2025, negociado na Mesa Xeral de Empregados Públicos e aprobado na Comisión Superior de Persoal da Xunta de Galicia.
Santiago de Compostela, 1 de decembro de 2025
Este acordo ten por obxecto regular o procedemento para o acceso ao réxime extraordinario dos graos I, II e III do sistema transitorio extraordinario de recoñecemento da progresión na carreira administrativa prevista na disposición transitoria oitava da Lei 2/2015, do 29 de abril, do emprego público de Galicia, para o persoal funcionario, coa excepción daquelas persoas que obtiveron o recoñecemento dun grao na convocatoria anterior.
Trátase de que o persoal da Xunta de Galicia que ten maior antigüidade nesta administración poida acceder anticipadamente ao terceiro grao da carreira, sen ter que agardar os tempos estipulados en cada grao antes de avanzar ao seguinte, como sería o caso de implantar o sistema ordinario. Así, nesta convocatoria dáselle acceso a aquel persoal con máis de dezasete anos de servizo para que poida acceder por primeira vez ao grao III.
Tamén se lle dá acceso ao grao I ao persoal con máis de 5 anos de servizo, xa sexa de novo ingreso ou porque non cumpría os requisitos das convocatorias anteriores, posibilitando que nesta convocatoria lle conten os cursos realizados nos últimos anos.
Igualmente, ábrese o acceso ao grao II a aquel persoal con máis de 11 anos de servizo que, polo mesmo motivo comentado anteriormente, ou por non ter realizado a correspondente solicitude por diversas causas, non tivo oportunidade de acadar o grao II na anterior convocatoria.
Este acordo divídese en catro seccións, consta de dezanove artigos, cinco cláusulas adicionais e unha disposición derradeira.
A sección primeira, baixo a rúbrica «Disposicións xerais», consta de dez artigos e regula o obxecto, o ámbito subxectivo, os supostos de cambio de grupo ou vínculo, así como a forma de acreditación dos requisitos exixidos e o procedemento.
As seccións segunda, terceira e cuarta regulan, respectivamente, os criterios de acceso aos graos I, II e III.
Por todo iso, en virtude do disposto no artigo 38 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público, e do disposto no artigo 154 da Lei 2/2015, do 29 de abril, do emprego público de Galicia, as partes
Artigo 1.
Obxecto
Este acordo ten por obxecto regular o procedemento para o acceso ao réxime extraordinario dos graos I, II e III do sistema transitorio extraordinario de recoñecemento da progresión na carreira administrativa prevista na disposición transitoria oitava da Lei 2/2015, do 29 de abril, do emprego público de Galicia, para o persoal funcionario, sempre que non obtivese o recoñecemento dalgún grao na convocatoria anterior publicada mediante a Orde do 29 de decembro de 2023 (DOG núm. 5, do 8 de xaneiro de 2024).
Este complemento configúrase como unha retribución adicional ao complemento de destino, de conformidade co establecido na devandita disposición legal.
Artigo 2.
Ámbito subxectivo
O sistema transitorio de recoñecemento da progresión na carreira administrativa do persoal funcionario será de aplicación:
a) A todo o persoal funcionario da Administración xeral da Comunidade Autónoma de Galicia ou das entidades públicas instrumentais do artigo 45.a) da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, que esta en servizo activo ou en calquera outra situación que supoña reserva de praza ou dun concreto posto de traballo.
b) Ao persoal funcionario suxeito á Lei 17/1989, do 23 de outubro, de creación de escalas do persoal sanitario ao servizo da Comunidade Autónoma, pertencente á escala de saúde pública e Administración sanitaria e da subescala de atención especializada, clase ATS/DUE básicos, que estea en servizo activo ou en calquera outra situación que supoña reserva de praza ou dun concreto posto de traballo.
c) Ao persoal funcionario doutras administracións públicas que mediante os sistemas de concurso, transferencia desde outra Administración pública, permuta, libre designación ou comisión de servizos, preste servizos na Administración xeral da Comunidade Autónoma de Galicia ou nas entidades instrumentais do artigo 45.a) da Lei 16/2010, do 17 de decembro.
d) Ao persoal funcionario que, mediante a formalización dun contrato de alta dirección, ocupe postos directivos nas entidades públicas instrumentais do artigo 45 da Lei 16/2010, do 17 de decembro.
Artigo 3.
Exclusións
Queda excluído do acceso a este réxime extraordinario:
1. O persoal pertencente ás escalas de profesores numerarios e mestres de taller de institutos politécnicos marítimo-pesqueiros, por lles resultar de aplicación o réxime retributivo establecido para o persoal funcionario dos corpos de profesores de ensino secundario e de profesores técnicos dos centros públicos dependentes da Consellería de Educación, Ciencia, Universidades e Formación Profesional.
2. O persoal funcionario de carreira da Administración xeral da Xunta de Galicia que estea prestando servizos no Consello de Contas de Galicia, por ter o seu propio réxime de carreira profesional.
3. O persoal estatutario do Servizo Galego de Saúde, por ter a súa propia convocatoria de carreira.
4. O persoal docente da consellería competente en materia de educación.
5. O persoal da Administración de xustiza, por ter a súa propia convocatoria de carreira.
6. O persoal que xa tivese recoñecido algún grao de carreira na convocatoria publicada mediante a Orde do 29 de decembro de 2023 (DOG núm. 5, do 8 de xaneiro de 2024).
7. Calquera outro persoal funcionario que non se atope dentro do ámbito de xestión da consellería competente en materia de emprego público.
Artigo 4.
Progresión na carreira
O grao extraordinario adquírese no grupo ou subgrupo en que se atope prestando servizos en 31 de decembro de 2024.
A progresión nos distintos graos para cada grupo será consecutiva e irreversible.
Artigo 5.
Cambio de grupo ou subgrupo ou vínculo
1. O persoal funcionario que acceda a outro grupo ou subgrupo e teña recoñecido un grao de carreira administrativa deberá reiniciar a carreira no novo grupo ou subgrupo.
Este cambio non afectará o grao de carreira xa recoñecido. Polo tanto, continuará percibindo o complemento de carreira no grupo ou subgrupo de orixe, ao que se lle irán sumando as novas retribucións ata o límite de catro graos. Cando o persoal funcionario teña recoñecidos máis de catro graos, percibirá o complemento de carreira correspondente aos catro graos de maior contía.
Porén, daráselle por recoñecido o grao inicial. No caso da promoción interna vertical, o tempo prestado no anterior grupo ou subgrupo computarase como prestado no novo grupo ou subgrupo.
2. Aplicarase idéntico criterio no caso do persoal laboral que acceda a corpos e escalas de persoal funcionario ou cando se trate de procesos de integración de persoal laboral en corpos e escalas de persoal funcionario.
Artigo 6.
Homologación de graos de carreira recoñecidos noutras administracións públicas
1. O persoal funcionario que, mediante os procedementos de mobilidade interadministrativa, fose nomeado para o desempeño de postos nesta administración, poderá homologar os graos de carreira recoñecidos noutras administracións públicas sempre que se subscribise un convenio de conferencia sectorial ou outros instrumentos de colaboración coa Administración de orixe.
2. A solicitude de homologación deberá ir dirixida á Dirección Xeral de Emprego Público e Administración de Persoal e deberase achegar a documentación que se considere oportuna.
Artigo 7.
Efectos económicos
En función das dispoñibilidades orzamentarias, o pagamento deste complemento adicional ao complemento de destino correspondente ao grao I, ao grao II ou ao grao III recoñecido producirase de maneira progresiva en 3 anualidades, con efectos económicos do 1 de xaneiro de cada ano, coa distribución que se indica a seguir:
– En 2025, o 35 %.
– En 2026, o 70 %.
– En 2027, o 100 %.
O persoal funcionario que estea de permiso por nacemento, adopción, garda con fins de adopción, acollemento, ou do proxenitor diferente da nai biolóxica ou en incapacidade temporal poderá solicitar o recoñecemento igualmente, pero os efectos económicos produciranse a partir da finalización do permiso ou incapacidade.
Nestes supostos do parágrafo anterior tamén poderá solicitarse o recoñecemento do grao I, do grao II ou do grao III, segundo lle corresponda, durante o mes seguinte á finalización do permiso ou da incapacidade.
No caso de cesamento do persoal funcionario interino ou de xubilación de calquera empregado público durante o ano 2025, os efectos económicos da solicitude serán desde o 1 de xaneiro de 2025 ata o momento do cesamento ou xubilación.
Artigo 8.
Procedemento
O persoal funcionario poderá acceder ao formulario de solicitude a través do portal web da función pública desde a sección <Funcionarización e carreira profesional> https://www.xunta.gal/funcion-publica/carreira-profesional ou no enderezo http://fides.xunta.gal
• Se accede desde dentro da rede corporativa, terá habilitado o acceso mediante usuario e clave ou certificado dixital.
• Se accede desde fóra da rede corporativa, poderá facelo con Chave365 ou certificado dixital.
Poderase consultar a lista de certificados admitidos na propia páxina de entrada no sistema.
Para a presentación electrónica das solicitudes poderase empregar calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
Na páxina web de función pública, https://www.xunta.gal/funcion-publica/carreira-profesional, figurará á disposición do persoal empregado público a documentación de axuda con instrucións sobre o acceso e o proceso de solicitude da carreira administrativa e complemento de desempeño.
A solicitude conterá os datos precargados coa información obtida das aplicacións corporativas da Dirección Xeral de Emprego Público e Administración de Persoal. A solicitude tramitarase integramente desde o sistema Fides e deberá ser asinada e presentada electronicamente.
Só se admitirá unha solicitude por persoa participante; polo tanto, non se pode solicitar máis dun grao.
Se alguén presenta máis dunha solicitude co mesmo nome, darase como válida a primeira presentada.
En ningún caso, ningunha persoa poderá ter recoñecidos máis de tres graos do sistema transitorio extraordinario de recoñecemento da progresión na carreira administrativa.
O prazo para a presentación das solicitudes iniciarase o día seguinte ao da publicación desta resolución no
Diario Oficial de Galicia
e estará aberto ata o 30 de decembro de 2025, excepto o previsto no artigo 7.
Artigo 9.
Valoración dos criterios
Segundo os datos que consten no rexistro central de persoal, o sistema avaliará os criterios que consten no expediente e, se cumpre algún dos requisitos exixidos na convocatoria, estimarase a súa solicitude.
No caso de que non cumpra os requisitos, a persoa será posteriormente requirida para que no prazo de 10 días hábiles acredite o cumprimento dalgún dos criterios.
Artigo 10.
Resolución
1. O prazo máximo para a resolución das solicitudes será de 6 meses contados desde a presentación da solicitude. De non se ditar resolución no dito prazo, a solicitude entenderase desestimada.
2. As resolucións estimatorias de recoñecemento de grao terán efectos desde o 1 de xaneiro de 2025.
3. As resolucións estimatorias ou desestimatorias do recoñecemento extraordinario do grao da carreira administrativa serán publicadas no
Diario Oficial de Galicia
de xeito que quede garantida a protección dos datos persoais das persoas interesadas, ou ben serán notificadas individualmente cando a aplicación informática o permita.
4. Contra a resolución estimatoria ou desestimatoria do recoñecemento extraordinario do grao da carreira administrativa, as persoas interesadas poderán interpoñer recurso potestativo de reposición perante o conselleiro de Facenda e Administración Pública no prazo dun mes contado desde o día seguinte ao da data de notificación da correspondente resolución, de acordo co previsto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou poderán presentar recurso contencioso-administrativo no prazo de dous meses contado desde o día seguinte ao da notificación da correspondente resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Artigo 11.
Requisitos específicos para o acceso ao grao I
1. Para acceder ao grao I, o persoal funcionario debe cumprir os seguintes requisitos:
a) Estar prestando servizos como persoal funcionario nesta administración en 31 de decembro de 2024 e cunha antigüidade, en calquera Administración, de polo menos cinco anos en 31 de decembro de 2024.
b) Cumprir un dos criterios de avaliación establecidos no artigo 13 en 31 de decembro de 2024.
2. O grao extraordinario adquírese no grupo ou subgrupo en que se estea en activo en 31 de decembro de 2024.
Artigo 12.
Cómputo da antigüidade
Será computable toda a antigüidade noutras administracións públicas, servizos como estatutario do persoal do Servizo Galego de Saúde, servizos como persoal funcionario na Administración de xustiza, universidades, concellos e entes instrumentais do artigo 45 da Lei 16/2010, do 17 de decembro.
Son computables os servizos prestados como persoal docente ou investigador, sempre que se presten como persoal funcionario ou laboral incluído no ámbito de aplicación do presente acordo.
Artigo 13.
Criterios de avaliación do grao I
Establécense os seguintes criterios de avaliación, dos cales soamente será necesario acreditar un para este recoñecemento:
a) Formación:
– Recibida: valoraranse os cursos de formación convocados, organizados ou impartidos pola Escola Galega de Administración Pública (EGAP); a Academia Galega de Seguridade Pública (Agasp); a Escola Galega de Administración Sanitaria (Fegas); a Axencia Galega de Coñecemento en Saúde (ACIS); o Instituto Nacional de Administración Pública (INAP); as escolas oficiais de formación similares do Estado e das restantes comunidades autónomas, e os cursos dos acordos de formación para o emprego das administracións públicas; cursos organizados ou impartidos polas organizacións sindicais sempre que estean homologados pola EGAP, ACIS, Fegas ou Agasp; cursos impartidos polo Inem; cursos dunha consellería da Xunta de Galicia; cursos impartidos en entes instrumentais do artigo 45.a) da Lei 16/2010, do 17 de decembro, ou por algún ministerio da Administración xeral do Estado ou por universidades ou entes locais (concellos, deputacións provinciais, cabidos).
A suma de todos os cursos debe consistir nun mínimo de 40 horas.
Para estes efectos, tamén serán considerados os cursos da lingua galega (iniciación, perfeccionamento, medio ou superior de linguaxe administrativa galega ou o ciclo superior dos estudos de galego das escolas oficiais de idiomas) homologados polo órgano competente en materia de política lingüística, sempre que sexan dun nivel superior ao requirido para o desempeño do posto de traballo no correspondente corpo, escala ou categoría profesional. Para estes efectos, os cursos impartidos pola Secretaría Xeral de Política Lingüística considéranse como impartidos por unha consellería da Xunta de Galicia.
Non se valorará a asistencia a congresos, xornadas, seminarios, simposios e similares nin as materias (créditos) que formen parte dunha titulación académica. Tampouco se valoran módulos separados dun determinado curso.
– Impartida: para os/as empregados/as públicos/as que impartisen os ditos cursos: 10 horas.
b) Realización de todos os cursos de doutoramento (sistema anterior ao Real decreto 185/1985) ou do programa de doutoramento ata o nivel de suficiencia investigadora, segundo os reais decretos 185/1985 e 778/1998, ou pola obtención do diploma de estudos avanzados (DEA)/título de doutor/máster universitario oficial, máster universitario-título propio, experto universitario, especialista universitario.
c) Publicación de traballos científicos e de investigación relacionados coa Administración pública.
d) Dous anos de funcións de dirección, subdirección ou xefatura de servizo ou xefatura de sección ou postos de nivel equivalente.
Respecto ao persoal laboral funcionarizado que tras a funcionarización pasa a ocupar o mesmo posto pero con nivel, enténdese que a ocupación dese posto con nivel é anterior á conversión do posto de laboral en funcionario, polo que o nivel lle computaría desde que desempeña ese posto como laboral ou funcionario e sempre que se trate do mesmo posto. Dado que existen postos de xefatura de sección de nivel 22, considérase que cumpren con este criterio aquelas persoas empregadas públicas que desempeñen postos de nivel 22 ou superior durante os anos requiridos.
e) Dous anos en situación de excedencia por coidado de fillos e familiares ou nunha situación en que o/a empregado/a público/a, estando exento/a de desempeñar as funcións inherentes ao seu nomeamento, desenvolva actividades ou funcións de interese xeral ou público ou de carácter representativo: programas de cooperación internacional, membro do goberno ou órganos de goberno das comunidades autónomas, membro das institucións da Unión Europea ou das organizacións internacionais, cargos electivos de representación política, postos ou cargos directivos en organismos ou entidades instrumentais do sector público, dispensas para a realización de funcións sindicais, participación nos órganos constitucionais ou órganos estatutarios das comunidades autónomas e, en xeral, calquera outra situación similar ás anteriores.
f) Nomeamento e participación na totalidade do proceso como membro dalgún tribunal cualificador de procesos selectivos ou de provisión de postos.
g) Ser beneficiario/a do premio de empregados/as públicos/as innovadores/as convocado pola Axencia Galega de Innovación.
Artigo 14.
Requisitos específicos do grao II
1. Para acceder ao grao II o persoal funcionario debe cumprir os seguintes requisitos:
a) Ter a condición de persoal funcionario nesta administración en 31 de decembro de 2024 e cunha antigüidade, en calquera Administración pública, de polo menos 11 anos en 31 de decembro de 2024.
b) Ter recoñecido o grao I no correspondente grupo ou subgrupo en que solicita o grao II en 31 de decembro de 2023.
c) Cumprir un dos criterios de avaliación establecidos no artigo 16 en 31 de decembro de 2024.
2. O grao extraordinario adquírese no grupo ou subgrupo en que se estea en activo a 31 de decembro de 2024.
Artigo 15.
Cómputo da antigüidade
Será computable toda a antigüidade noutras administracións públicas, servizos como estatutario do persoal do Servizo Galego de Saúde, servizos como persoal funcionario na Administración de xustiza, universidades, concellos e entes instrumentais do artigo 45 da Lei 16/2010, do 17 de decembro.
Son computables os servizos prestados como persoal docente ou investigador, sempre que se presten como persoal funcionario ou laboral incluído no ámbito de aplicación deste acordo.
Artigo 16.
Criterios de avaliación do grao II
Establécense os seguintes criterios de avaliación, dos cales soamente será necesario acreditar un para este recoñecemento:
a) Formación:
– Recibida: valoraranse os cursos de formación convocados, organizados ou impartidos pola Escola Galega de Administración Pública (EGAP); a Academia Galega de Seguridade Pública (Agasp); a Escola Galega de Administración Sanitaria (Fegas); a Axencia Galega de Coñecemento en Saúde (ACIS); o Instituto Nacional de Administración Pública (INAP); as escolas oficiais de formación similares do Estado e das restantes comunidades autónomas, e os cursos dos acordos de formación para o emprego das administracións públicas; cursos impartidos ou organizados polas organizacións sindicais sempre que estean homologados pola EGAP, ACIS, Fegas ou Agasp; cursos impartidos polo Inem; cursos dunha consellería da Xunta de Galicia; cursos impartidos en entes instrumentais do artigo 45.a) da Lei 16/2010, do 17 de decembro, ou por algún ministerio da Administración xeral do Estado ou por universidades ou entes locais (concellos, deputacións provinciais, cabidos).
A suma de todos os cursos debe consistir nun mínimo de 80 horas.
Para estes efectos, tamén serán considerados os cursos da lingua galega (iniciación, perfeccionamento, medio ou superior de linguaxe administrativa galega ou o ciclo superior dos estudos de galego das escolas oficiais de idiomas) homologados polo órgano competente en materia de política lingüística, sempre que sexan dun nivel superior ao requirido para o desempeño do posto de traballo no correspondente corpo, escala ou categoría profesional. Para estes efectos, os cursos impartidos pola Secretaría Xeral de Política Lingüística considéranse como impartidos por unha consellería da Xunta de Galicia.
Se o curso de galego non figura con horas (por ser só unha certificación de nivel), computarase como 75 horas de formación.
Non se valorará a asistencia a congresos, xornadas, seminarios, simposios e similares nin as materias (créditos) que formen parte dunha titulación académica. Tampouco se valoran módulos separados dun determinado curso.
– Impartida: para os/as empregados/as públicos/as que impartisen os cursos anteditos: 20 horas.
b) Realización de todos os cursos de doutoramento (sistema anterior ao Real decreto 185/1985) ou do programa de doutoramento ata o nivel de suficiencia investigadora, segundo os reais decretos 185/1985 e 778/1998, ou pola obtención do diploma de estudos avanzados (DEA)/título de doutor/máster universitario oficial, máster universitario-título propio, experto universitario, especialista universitario.
Se o dito punto xa determinou o acceso ao grao anterior, serán necesarias a maiores 40 horas de formación recibida.
c) Publicación de traballos científicos e de investigación relacionados coa Administración pública. No caso de que o grao I se adquirise con base neste criterio, os traballos científicos ou de investigación deberán ser distintos a aqueles determinantes do grao I ou, alternativamente, contar a maiores con 40 horas de formación recibida.
d) Catro anos de funcións de dirección, subdirección ou xefatura de servizo ou xefatura de sección ou postos de nivel equivalente ou ben dous anos e 40 horas de formación recibida.
Respecto ao persoal laboral funcionarizado que tras a funcionarización pasa a ocupar o mesmo posto pero con nivel, enténdese que a ocupación dese posto con nivel é anterior á conversión do posto de laboral en funcionario, polo que o nivel lle computaría desde que desempeña ese posto como laboral ou funcionario e sempre que se trate do mesmo posto. Dado que existen postos de xefatura de sección de nivel 22, considérase que cumpren con este criterio aquelas persoas empregadas públicas que desempeñen postos de nivel 22 ou superior durante os anos requiridos.
e) Catro anos en situación de excedencia por coidado de fillos e familiares ou nunha situación en que o/a empregado/a público/a, estando exento/a de desempeñar as funcións inherentes ao seu nomeamento, desenvolva actividades ou funcións de interese xeral ou público ou de carácter representativo: programas de cooperación internacional, membro do goberno ou órganos de goberno das comunidades autónomas, membro das institucións da Unión Europea ou das organizacións internacionais, cargos electivos de representación política, postos ou cargos directivos en organismos ou entidades instrumentais do sector público, dispensas para a realización de funcións sindicais, participación nos órganos constitucionais ou órganos estatutarios das comunidades autónomas e, en xeral, calquera outra situación similar ás anteriores.
Alternativamente, dous anos nalgunha das situacións anteriores e 40 horas de formación recibida.
f) Nomeamento e participación na totalidade de dous procesos como membro dalgún tribunal cualificador de procesos selectivos.
Alternativamente, participación nun proceso e 40 horas de formación recibida.
g) Ser beneficiario/a do premio de empregados/as públicos/as innovadores/as convocado pola Axencia Galega de Innovación. No caso de que o grao I se adquirise con base neste criterio, non poderá determinar a concesión doutro grao.
Artigo 17.
Requisitos específicos do grao III
1. Para acceder ao grao III o persoal funcionario debe cumprir os seguintes requisitos:
a) Ter a condición de persoal funcionario nesta administración en 31 de decembro de 2024 e cunha antigüidade, en calquera Administración pública, de polo menos 17 anos en 31 de decembro de 2024.
b) Ter recoñecido o grao II no correspondente grupo ou subgrupo en que solicita o grao III en 31 de decembro de 2023.
c) Cumprir un dos criterios de avaliación establecidos no artigo 19 en 31 de decembro de 2024.
2. O grao extraordinario adquírese no grupo ou subgrupo en que se estea en activo en 31 de decembro de 2024.
Artigo 18.
Cómputo da antigüidade
Será computable toda a antigüidade noutras administracións públicas, servizos como estatutario do persoal do Servizo Galego de Saúde, servizos como persoal funcionario na Administración de xustiza, universidades, concellos e entes instrumentais do artigo 45 da Lei 16/2010, do 17 de decembro.
Son computables os servizos prestados como persoal docente ou investigador, sempre que se presten como persoal funcionario ou laboral incluído no ámbito de aplicación do presente acordo.
Artigo 19.
Criterios de avaliación do grao III
Establécense os seguintes criterios de avaliación, dos cales soamente será necesario acreditar un para este recoñecemento:
a) Formación:
– Recibida: valoraranse os cursos de formación convocados, organizados ou impartidos pola Escola Galega de Administración Pública (EGAP); a Academia Galega de Seguridade Pública (Agasp); a Escola Galega de Administración Sanitaria (Fegas); a Axencia Galega de Coñecemento en Saúde (ACIS); o Instituto Nacional de Administración Pública (INAP); as escolas oficiais de formación similares do Estado e das restantes comunidades autónomas, e os cursos dos acordos de formación para o emprego das administracións públicas; cursos impartidos ou organizados polas organizacións sindicais sempre que estean homologados pola EGAP, ACIS, Fegas ou Agasp; cursos impartidos polo Inem; cursos dunha consellería da Xunta de Galicia; cursos impartidos en entes instrumentais do artigo 45.a) da Lei 16/2010, do 17 de decembro, ou por algún ministerio da Administración xeral do Estado ou por universidades ou entes locais (concellos, deputacións provinciais, cabidos).
A suma de todos os cursos debe consistir nun mínimo de 120 horas.
Para estes efectos, tamén serán considerados os cursos da lingua galega (iniciación, perfeccionamento, medio ou superior de linguaxe administrativa galega ou o ciclo superior dos estudos de galego das escolas oficiais de idiomas) homologados polo órgano competente en materia de política lingüística, sempre que sexan dun nivel superior ao requirido para o desempeño do posto de traballo no correspondente corpo, escala ou categoría profesional. Para estes efectos, os cursos impartidos pola Secretaría Xeral de Política Lingüística considéranse como impartidos por unha consellería da Xunta de Galicia.
Se o curso de galego non figura con horas (por ser só unha certificación de nivel), computarase como 75 horas de formación.
Non se valorará a asistencia a congresos, xornadas, seminarios, simposios e similares nin as materias (créditos) que formen parte dunha titulación académica. Tampouco se valoran módulos separados dun determinado curso.
– Impartida: para os/as empregados/as públicos/as que impartisen os ditos cursos: 30 horas.
b) Realización de todos os cursos de doutoramento (sistema anterior ao Real decreto 185/1985) ou do programa de doutoramento ata o nivel de suficiencia investigadora, segundo os reais decretos 185/1985 e 778/1998, ou pola obtención do diploma de estudos avanzados (DEA)/título de doutor/máster universitario oficial, máster universitario-título propio, experto universitario, especialista universitario.
Se o dito punto xa determinou o acceso ao grao anterior, serán necesarias a maiores 80 horas de formación recibida.
c) Publicación de traballos científicos e de investigación relacionados coa Administración pública.
No caso de que algún grao se adquirise con base neste criterio, os traballos científicos ou de investigación deberán ser distintos a aqueles determinantes para concesión daquel ou, alternativamente, contar a maiores con 80 horas de formación recibida.
d) Seis anos de funcións de dirección, subdirección ou xefatura de servizo ou xefatura de sección ou postos de nivel equivalente. Respecto do persoal laboral funcionarizado que tras a funcionarización pasa a ocupar o mesmo posto pero con nivel, enténdese que a ocupación dese posto con nivel é anterior á conversión do posto de laboral en funcionario, polo que o nivel lle computaría desde que desempeña ese posto como laboral ou funcionario e sempre que se trate do mesmo posto. Dado que existen postos de xefatura de sección de nivel 22, considérase que cumpren con este criterio aquelas persoas empregadas públicas que desempeñen postos de nivel 22 ou superior durante os anos requiridos.
Alternativamente, dous anos nas ditas funcións e 80 horas de formación recibida ou ben catro anos de funcións e 40 horas de formación.
e) Seis anos en situación de excedencia por coidado de fillos e familiares ou nunha situación en que o/a empregado/a público/a, estando exento/a de desempeñar as funcións inherentes ao seu nomeamento, desenvolva actividades ou funcións de interese xeral ou público ou de carácter representativo: programas de cooperación internacional, membro do goberno ou órganos de goberno das comunidades autónomas, membro das institucións da Unión Europea ou das organizacións internacionais, cargos electivos de representación política, postos ou cargos directivos en organismos ou entidades instrumentais do sector público, dispensas para a realización de funcións sindicais, participación nos órganos constitucionais ou órganos estatutarios das comunidades autónomas e, en xeral, calquera outra situación similar ás anteriores.
Alternativamente, dous anos nalgunha das situacións anteriores e 80 horas de formación recibida ou ben catro anos e 40 horas.
f) Nomeamento e participación na totalidade de tres procesos como membro dalgún tribunal cualificador de procesos selectivos.
Alternativamente, participación nun proceso e 80 horas de formación recibida ou ben dous procesos e 40 horas de formación.
g) Ser beneficiario/a do premio de empregados/as públicos/as innovadores/as convocado pola Axencia Galega de Innovación. No caso de que algún grao se adquirise con base neste criterio, non poderá determinar a concesión doutro grao.
Cláusula adicional primeira.
Recoñecemento das solicitudes para o persoal de determinadas escalas da Lei 17/1989
En relación co persoal funcionario suxeito á Lei 17/1989, do 23 de outubro, de creación de escalas do persoal sanitario ao servizo da Comunidade Autónoma, pertencente á escala de saúde pública e Administración sanitaria e da subescala de atención especializada, clase ATS/DUE básicos, as referencias á Dirección Xeral de Emprego Público e Administración de Persoal e, se é o caso, á persoa titular da Consellería de Facenda e Administración Pública, deberán entenderse referidas ao órgano competente en materia de persoal da Consellería de Sanidade por lle corresponder a esta consellería o recoñecemento e pagamento do complemento de carreira do dito persoal.
Cláusula adicional segunda.
Empregados públicos con discapacidade intelectual
Respecto do persoal funcionario que acredite discapacidade intelectual, os criterios de avaliación exixidos para cada grao veranse reducidos nun 50 %, de xeito que, por exemplo, se se exixen 40 horas para o grao I, requiriranse 20.
Cláusula adicional terceira.
Recoñecemento do grao mediante sentenza xudicial
Aquelas persoas que obteñan un grao de carreira por sentenza xudicial disporán dun mes desde a firmeza da sentenza para solicitar o recoñecemento do grao correspondente seguinte conforme esta convocatoria, sempre que cumpran o resto de requisitos exixidos. O prazo iniciarase desde a notificación do decreto de declaración da firmeza da sentenza.
Neste suposto deberán presentar a través da sede electrónica da Xunta de Galicia unha solicitude mediante o modelo PR004A (Presentación electrónica de solicitudes, escritos e comunicacións que non conten cun sistema electrónico específico nin cun modelo electrónico normalizado), dirixida á Dirección Xeral de Emprego Público e Administración de Persoal, alegando o que consideren necesario e xuntando a sentenza e a firmeza desta.
En ningún caso, ningunha persoa poderá ter recoñecidos máis de tres graos deste sistema transitorio de recoñecemento da progresión na carreira administrativa.
Cláusula adicional cuarta.
Comisión de seguimento
Constitúese unha comisión de seguimento coas funcións de vixilancia, interpretación e control do presente acordo, que estará composta por un membro de cada unha das organizacións sindicais asinantes ou adheridas a este, e un número igual de persoas por parte da Administración. Presidirá a persoa titular da Dirección Xeral de Emprego Público e Administración de Persoal ou persoa en que esta delegue e será secretario/a un/unha funcionario/a público/a con rango de subdirector/a xeral ou xefe/a de servizo, que actuará con voz pero sen voto. Ás ditas reunións poderá asistir o persoal que, de ser o caso, determine cada unha das partes integrantes, con voz pero sen voto.
Cláusula adicional quinta.
Disposición en materia de protección de datos
Os datos persoais recollidos neste procedemento serán tratados na súa condición de responsable pola Consellería de Facenda e Administración Pública da Xunta de Galicia coa finalidade de levar a cabo a tramitación administrativa que derive da xestión deste procedemento e a actualización da información e contidos da Carpeta cidadá.
O tratamento dos datos baséase no cumprimento dunha misión de interese público ou no exercicio de poderes públicos, conforme a normativa recollida na ficha do procedemento incluída na Guía de procedementos e servizos, no propio formulario anexo e nas referencias recollidas en https://www.xunta.gal/informacion-xeral-proteccion-datos. Con todo, determinados tratamentos poderán fundamentarse no consentimento das persoas interesadas; esta circunstancia reflectirase no devandito formulario.
Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou para que os cidadáns poidan acceder de forma integral á información relativa a unha materia.
Co fin de darlle a publicidade exixida ao procedemento, os datos identificativos das persoas interesadas poderán ser publicados, conforme o descrito na presente norma reguladora, a través dos distintos medios de comunicación institucionais de que dispón a Xunta de Galicia, como diarios oficiais, páxinas web ou taboleiros de anuncios.
As persoas interesadas poderán acceder, rectificar e suprimir os seus datos, así como exercer outros dereitos ou retirar o seu consentimento, a través da sede electrónica da Xunta de Galicia ou, presencialmente, nos lugares e rexistros establecidos na normativa reguladora do procedemento administrativo común, segundo se explícita na información adicional recollida en https://www.xunta.gal/proteccion-datos-persoais
Disposición derradeira.
Entrada en vigor
Este acordo entrará en vigor o día seguinte ao da súa publicación no
Diario Oficial de Galicia
.